|  |  |
| --- | --- |
| Puolustusministeriö |  |
|  |
|  |
| PL 31 |
| 00131 HELSINKI |
|  |

PLM lausuntopyyntö 27.11.2018, VN/6350/2018

|  |
| --- |
| PÄÄESIKUNNAN LAUSUNTO LUONNOKSESTA EHDOTUKSESTA HALLITUKSEN ESITYKSEKSI LAIKSI SÄHKÖISEN VIESTINNÄN PALVELUISTA ANNETUN LAIN 304 §:N MUUTTAMISEKSI |

1. **Lausuntopyyntö**

Puolustusministeriö on viiteasiakirjalla pyytänyt pääesikunnan lausuntoa otsikon aiheesta. Pääesikunnan lausunto on valmisteltu oikeudellisella osastolla. Oikeudellinen osasto on varannut asiassa mahdollisuuden lausunnon antamiseen Pääesikunnan johtamisjärjestelmäosastolle.

Pääesikunnan suunnitteluosastolle, operatiiviselle osastolle ja tiedusteluosastolle on varattu tilaisuus lausua asiasta. Lausuntoja ei ole annettu.

Esityksellä muutettaisiin sähköisen viestinnän palveluista annettua la-kia. Kyseisessä laissa on säännöksiä Liikenne- ja viestintäviraston tehtävistä. Näihin tehtäviin lisättäisiin viraston velvollisuus toimia muiden kuin henkilötietojen vapaan liikkuvuuden kehyksestä Euroopan unionissa annetun Euroopan parlamentin ja neuvoston asetuksen 2018/NNN mukaisena keskitettynä yhteys- ja tietopisteenä.

Muutoksella pannaan täytäntöön kyseisessä asetuksessa jäsenvaltioille asetettu velvoite nimetä yksi keskitetty tietopiste sekä yhteyspiste. Asetuksen tavoitteena on ensinnäkin turvata muiden kuin henkilötietojen vapaa liikkuvuus Euroopan unionissa. Asetus lähtökohtaisesti kieltää jäsenvaltioita vaatimasta tiettyä maantieteellistä sijaintia sähköisessä muodossa olevan muun kuin henkilötiedon käsittelylle. Niissä tapauksissa, joissa jäsenvaltio on kuitenkin asettanut sijaintivaatimuksia yleisen turvallisuuden perusteella, jäsenvaltioiden on tiedotettava näistä vaatimuksista keskitetyn verkkotietopisteen kautta.

Asetuksen tavoitteena on toiseksi turvata toimivaltaisten viranomaisten pääsy toisessa jäsenvaltioissa olevaan tietoon: tiedon vapaa liikkuvuus ei saa haitata viranomaistehtäviä. Jäsenvaltioiden on nimettävä keskitetty yhteyspiste, joka välittää muista jäsenvaltioista tulleet avunpyynnöt oman valtionsa toimivaltaiselle viranomaiselle. Asetus ei vaikuta toimivaltaisten viranomaisten oikeuksiin pyytää tai saada käyttöönsä tietoja, vaan kyseessä on pelkkä yhteistyömekanismi avunpyyntöjen välittämiseksi. Mekanismi on toissijainen muihin yhteistyömekanismeihin nähden eli sitä käytetään vain tilanteissa, joissa ei ole erillistä sääntelyä jäsenvaltioiden välisestä yhteistyöstä.

1. **Lausunto**

Oikeudellinen osasto on tutustunut lausuntoon. Euroopan parlamentin ja neuvoston asetus (EU) 2018/ muiden kuin henkilötietojen vapaa liikkuvuuden kehyksestä Euroopan unionissa (jäljempänä asetus) annettiin 14.11.2018. Kyseessä on Euroopan unionin asetus, joka on jäsenvaltioissa suoraan sovellettavaa oikeutta. Koska käsillä olevaan asetukseen sisältyy kuitenkin aktiivisi toimintavelvoitteita jäsenvaltioille, pitää Pääesikunta annettua ehdotusta tarpeellisena.

Nyt lausuttavana olevan lakiesityksen taustalla on asetuksen kolme tavoitetta eli poistaa tiedon vapaan liikkuvuuden esteet Euroopan unionissa, helpottaa ammattikäyttäjien mahdollisuutta siirtää tietoansa yhden palveluntarjoajan järjestelmästä toiseen ja lisätä varmuutta tiedon saatavuuteen viranomaistoimintaa varten tilanteessa, jossa dataa säilytetään toisen jäsenvaltion alueella.

Pääesikunnan kannan mukaan tavoite turvata toimivaltaisten viranomaisten pääsy toisessa jäsenvaltioissa olevaan tietoon ja, että tiedon vapaa liikkuvuus ei saa haitata viranomaistehtäviä, on tarpeellinen.

Pääesikunta pitää tärkeänä sitä, että asetus ei vaikuta toimivaltaisten viranomaisten oikeuksiin pyytää tai saada käyttöönsä tietoja, vaan kyseessä on pelkkä yhteistyömekanismi avunpyyntöjen välittämiseksi. Mekanismi on toissijainen muihin yhteistyömekanismeihin nähden eli sitä käytetään vain tilanteissa, joissa ei ole erillistä sääntelyä jäsenvaltioiden välisestä yhteistyöstä.

Lausuntopyynnön mukaan asetuksen kumoamis- ja notifiointivelvollisuutta selvitetään tarkemmin liikenne- ja viestintäministeriön N.12.2018 asettamassa työryhmässä. Alustava kartoitus sijaintirajoituksista on tehty jo asetuksen valmistelun aikana. Tämä arviointityö täydennetään nyt kattavaksi selvitykseksi. Tätä varten kootaan työryhmä, joka tukee asetuksen kansallista täytäntöönpanotyötä. Työryhmällä on kolme tehtävää. Ensinnäkin se selvittää eri hallinnonaloilla voimassa olevia sijaintirajoituksia. Työ painottuu voimassa olevaan lainsäädäntöön. Toiseksi se selvittää sijaintirajoitusten poistamisesta tai pysyttämisestä aiheutuvia vaikutuksia. Kolmanneksi se erittelee niitä kriteereitä, joiden perusteella mahdollisten rajoitusten asianmukaisuus arvioidaan.

Pääesikunta toteaa, että Puolustusvoimien edustus kyseisessä työryhmässä olisi tarpeellista.

Esityksen taustalla oleva asetus velvoittaa yhden keskitetyn yhteyspisteen perustamiseen. Yhteyspiste toimii yhdyshenkilönä muiden jäsenvaltioiden viranomaisiin päin ja välittää eteenpäin sille saapuneet avunpyynnöt. Muutoin se ei vaikuta viranomaisten väliseen toimivallanjakoon. Lisäksi asetus ei sen 5 artiklan 1 kohdan mukaisesti vaikuta toimivaltaisten viranomaisten valtuuksiin pyytää tai saada käyttöönsä unionin oikeuden tai kansallisen lainsäädännön mukaisesti tietoja virallisten tehtäviensä hoitamiseksi. Lisäksi asetuksen 5 artiklan 3 kohdan mukaisesti jos avunpyyntö edellyttää pyynnön vastaanottaneen viranomaisen pääsyä luonnollisen henkilön tai oikeushenkilön tiloihin, mukaan lukien tietojenkäsittelylaitteet ja -keinot, tällaisessa tiloihin pääsyssä on noudatettava unionin oikeutta tai kansallista prosessioikeutta**.**

Esityksellä ei ole katsottu olevan suoria vaikutuksia rikostentorjuntaan eikä turvallisuuteen. Yhteistyömekanismin tavoitteena on kuitenkin lisätä jäsenvaltioiden toimivaltaisten viranomaisten varmuutta siitä, että datan vapaasta liikkuvuudesta huolimatta niillä on tarvittaessa pääsy dataan tehtäviensä hoitamiseksi.

Pääesikunta pitää tärkeänä sitä, että Puolustusvoimien oikeudet saada tietoa turvataan jatkossakin. Olennaista on myös huomioida asetuksen kansallisessa toimeenpanossa ja sen soveltamisessa Puolustusvoimien erityistarpeet tiedon ja erityisesti sijaintitietojen rajoittamisessa.

1. **Yhteenveto**

Pääesikunnalla ei ole nyt käsiteltävänä olevan hallituksen esitysluonnokseen muuta huomautettavaa. Pääesikunta kuitenkin toteaa, että lausuntoaika asiassa on ollut aivan poikkeuksellisen lyhyt, minkä vuoksi puolustusvoimilla on tarve osallistua myös asian jatkovalmisteluun yksityiskohtien varmistamiseksi.

Asiaa pääesikunnassa hoitaa sotilaslakimies Maarit Tulokas p. 0299 500 830, maarit.tulokas@mil.fi

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Puolustusvoimien asessori | | | Varatuomari, OTL | Tuija Sundberg | |  | | |  | | | Sotilaslakimies | | | Varatuomari | Maarit Tulokas | |  | | |

|  |
| --- |
| Tämä asiakirja on sähköisesti allekirjoitettu. |

|  |  |
| --- | --- |
| LIITTEET |  |

|  |  |
| --- | --- |
| JAKELU |  |

|  |  |
| --- | --- |
| TIEDOKSI | Christel Hägglund, Pääesikunta Oikeudellinen osasto  PE JOJÄOS |